ວ.ກ. ອອນໄລ - ໃນວັນທີ 20 ທັນວາ 2014, ກອງປະຊຸມສຸດຍອດ ອະນຸພາກພື້ນແມ່ນ້ຳຂອງ ເປີດກ້ວາງ (GMS - ຈີເອັມເອັດ) ຄັ້ງທີ 5 ໄດ້ໄຂຂຶ້ນຢ່າງເປັນທາງການທີ່ບາງກອກ ປະເທດໄທ. ເຂົ້າຮ່ວມກອງປະຊຸມຄັ້ງນີ້ ມີທ່ານຫງວຽນເຕິນຢູງ ນາຍົກລັດຖະມົນຕີແຫ່ງ ສສ.ຫວຽດນາມ ພ້ອມກັບບັນດາທ່ານຜູ້ນຳ ຈີເອັມເອັດ ຄື: ນາຍົກລັດຖະມົນຕີ ປຣະຍຸດ ຈັນໂອຊາ ແຫ່ງລາຊະອານາຈັກໄທ, ນາຍົກລັດຖະມົນຕີ ຫຼີ ເຄີ້ສຽງ ແຫ່ງ ສປ. ຈີນ, ສົມເດັດ ຮຸນເຊັນ ນາຍົກລັດຖະມົນຕີແຫ່ງລາຊະອານາຈັກກຳປູເຈຍ, ນາຍົກລັດຖະມົນຕີ ທອງສິງ ທຳມະວົງ ແຫ່ງ ສປປ.ລາວ, ປະທານາທິບໍດີ ເທັນເຊັນ ແຫ່ງສາທາລະນະລັດສະຫະພາບມຽນມາ ແລະ ປະທານທະນາຄານພັດທະນາອາຊີ ທ່ານ ຕາເກຮີໂກ.
ຈີເອັມເອັດໄດ້ຮັບການສ້າງຕັ້ງຂຶ້ນແຕ່ປີ 1992. ນັບແຕ່ປີ 1993 ຮອດປີ 2013, ຈີເອັມເອັດໄດ້ຮັບການລົງທຶນເປັນຈຳນວນ 60 ຕື້ໂດລາສະຫະລັດ, ໃນນັ້ນ, ບັນດາຄູ່ຮ່ວມພັດທະນາ ປະກອບສ່ວນເປັນຈຳນວນ 12 ຕື້ໂດລາສະຫະລັດ ລວມມີ 69 ໂຄງການໃຫຍ່ທີ່ໄດ້ສຳເລັດແລ້ວ, ຕົ້ນຕໍແມ່ນໃນຂົງເຂດຄົມມະນາຄົມ, ພະລັງງານ. ໃນປັດຈຸບັນ, ຈີເອັມເອັດ ພວມປະເຊີນໜ້າກັບສິ່ງທ້າທາຍອັນໃຫຍ່ຫຼວງຄື: ຄວາມແຕກໂຕນກັນດ້ານການພັດມະນາ ລະຫວ່າງບັນດາປະເທດ, ລະດັບການເຊື່ອມໂຍງສາກົນ, ບັນຫາສິ່ງແວດລ້ອມ ແລະ ການປ່ຽນແປງດິນຟ້າອາກາດ...
ກອງປະຊຸມຄັ້ງນີ້ດຳເນີນພາຍໃຕ້ຫົວຂໍ້: “ຄວງມຸ່ງໝັ້ນໃນການພັດທະນາແບບຍືນຍົງ ແລະ ມີສ່ວນຮ່ວມຂອງທຸກພາກສ່ວນໃນອະນຸພາກພື້ນແມ່ນ້ຳຂອງ”. ກ່າວປາໄສໄຂກອງປະຊຸມ, ທ່ານປຣະຍຸດ ຈັນໂອຊາ ນາຍົກລັດຖະມົນຕີແຫ່ງລາຊະອານາຈັກໄທ ໄດ້ເນັ້ນເຖິງຄວາມບຸລິມະສິດການຜັນຂະຫຍາຍ ແຜນການເຄື່ອນໄຫວປະຕິບັດ ຂອບການລົງທຶນອະນຸພາກພື້ນ (RIF) ໄລຍະ 2012 – 2022 ອັນປະກອບດ້ວຍ 92 ໂຄງການໃຫຍ່ ທີ່ມີຈຳນວນທຶນ 30 ຕື້ໂດລາສະຫະລັດ ເພື່ອຍູ້ແຮງການກໍ່ສ້າງໂຄງສ້າງພື້ນຖານຄົມມະນາຄົມ, ຊຸກຍູ້ການຮ່ວມມືເສດຖະກິດ ການຄ້າ ການລົງທຶນ ແລະ ເຊື່ອມຕໍ່ພົນລະເມືອງ 320 ລ້ານຄົນໃນອະນຸພາກພື້ນ; ວາງ 7 ຂົງເຂດອັນສຳຄັນອອກມາ ເພື່ອປະຕິບັດການເຊື່ອມຕໍ່ ຈີເອັມເອັດ, ລວມມີ: ເຊື່ອມຕໍ່ການຂົນສົ່ງ; ເຊື່ອມຕໍ່ໂຄງສ້າງພື້ນຖານຄົມມະນາຄົມ; ການຈໍລະຈອນສິນຄ້າຂ້າມຊາຍແດນ; ນຳສົ່ງກະແສໄຟຟ້າ; ຮ່ວມມືດ້ານເສດຖະກິດ ທຶນຮອນ ການເງິນ; ຊຸກຍູ້ການລົງທຶນຂອງບັນດາວິສາຫະກິດຂະໜາດກາງ ແລະ ຂະໜາດນ້ອຍ; ຮ່ວມມືໃນການຮັບມືກັບສິ່ງທ້າທາຍດ້ານສິ່ງແວດລ້ອມ, ໄພທຳມະຊາດ.
ບົດກ່າວປາໄສຂອງບັນດາການນຳ ຈີເອັມເອັດ ລ້ວນແຕ່ເນັ້ນເຖິີງປັດໃຈເຊື່ອມຕໍ່ໂຄງສ້າງພື້ນຖານ ແລະ ສ້າງຄວາມສະດວກດ້ານການຄ້າ ຊຶ່ງຖືວ່າເປັນບັນດາເງື່ອນໄຂທີ່ສຳຄັນ ເພື່ອຊຸກຍູ້ການຮ່ວມມື ຈີເອັມເອັດ ແລະ ສ້າງຕັ້ງປະຊາຄົມ ຈີເອັມເອັດ ໃນອະນາຄົດ. ທ່ານນາຍົກລັດຖະມົນຕີ ທອງສິງ ທຳມະວົງ ໄດ້ໃຫ້ທັດສະນະວ່າ ຄວນມີການບຸລິມະສິດລົງທຶນກໍ່ສ້າງບັນດາເສັ້ນທາງຄົມມະນາຄົມ ແລະ ຫັນມັນເປັນບັນດາແລວທາງເສດຖະກິດ ພ້ອມກັນນັ້ນກໍ່ລົບລ້າງສິ່ງກີດຂວາງການຈໍລະຈອນສິນຄ້າ ແລະ ຄົນຂ້າມຊາຍແດນ. ທ່ານປະທານາທິບໍດີ ເທັນເຊັນ ໃຫ້ຮູ້ວ່າ ມຽນມາໄດ້ກຽມຄວາມພ້ອມໃຫ້ແກ່ບັນດາໂຄງການເຊື່ອມໂຍງຄົມມະນາຄົມ ໃນທັງສອງແລວທາງ ຕາເວັນອອກ - ຕາເວັນຕົກ ແລະ ແລວທາງທິດໃຕ້, ເຊື່ອມຕໍ່ປະເທດມຽນມາ, ໄທ, ລາວ ແລະ ຫວຽດນາມ; ເຊື່ອມຕໍ່ມະຫາສະມຸດອິນເດຍ ກັບມະຫາສະມຸດປາຊີຟິກ. ທ່ານນາຍົກລັດຖະມົນຕີກຳປູເຈຍ ກໍ່ໄດ້ເນັ້ນເຖິງການຮ່ວມມື ເພື່ອຮັບມືກັບການປ່ຽນແປງດິນຟ້າອາກາດ, ການຮັບປະກັນແຫຼ່ງນ້ຳ ແລະ ສະເໜີໃຫ້ບັນດາປະເທດ ຈີເອັມເອັດ ລົງນາມສັນຍາກ່ຽວກັບການຂົົນສົ່ງຂ້າມຊາຍແດນໂດຍໄວ.
ຕອບສະໜອງຄວາມຕ້ອງການ ແລະ ຄຳຮຽກຮ້ອງຂອງບັນດາປະເທດ ຈີເອັມເອັດ ທີ່ຂຶ້ນກັບອາຊຽນ, ທ່ານຫຼີ ເຄີ້ສຽງ ນາຍົກລັດຖະມົນຕີແຫ່ງ ສປ.ຈີນ ກໍ່ໄດ້ໃຫ້ຄຳໝັ້ນສັນຍາທີ່ແຂງແຮງກ່ຽວກັບບ້ວງເງິນຊ່ວຍເຫຼືອ 5 ຕື້ໂດລາສະຫະລັດໃຫ້ແກ່ຈີເອັມເອັດ ໃນປີ 2015, ຕົ້ນຕໍ່ແມ່ນໃຫ້ການລົບລ້າງຄວາມອຶດຫີວ ແລະ ຫລຸດຜ່ອນຄວາມທຸກຍາກ. ພ້ອມກັນນັ້ນ ກໍ່ຍັງມີ 1 ຕື້ໂດລາສະຫະລັດໃຫ້ແກ່ໂຄງການເຊື່ອມຕໍ່, 10 ຕື້ໂດລາສະຫະລັດໃຫ້ກອງທຶນພັດທະນາ ອາຊຽນ ແລະ 11 ຕື້ໂດລາສະຫະລັດໃຫ້ 26 ໂຄງການຮ່ວມມືອະນຸພາກພື້ນ ແມ່ນ້ຳຂອງເປີດກ້ວາງ. ນາຍົກລັດຖະມົນຕີ ຫຼີ ເຄີ້ສຽງ ໄດ້ຢືນຢັນໃຫ້ສຳຄັນແກ່ການພົວພັນກັບອາຊຽນ ແລະ ບັນດາປະເທດໃນອະນຸພາກພື້ນແມ່ນ້ຳຂອງ ແລະ ໃຫ້ທັດສະນະວ່າ ຢາກໄດ້ຮັບການພັດທະນາ ຕ້ອງມີສັນຕິພາບ ແລະ ສະຖຽມລະພາບ.
ກ່າວປາໄສທີ່ກອງປະຊຸມ, ທ່ານນາຍົກລັດຖະມົນຕີ ຫງວຽນເຕິນຢູງ ເນັ້ນເຖິງຂໍ້ໃຫຍ່ຈຳນວນໜຶ່ງ ໃນການຮ່ວມມືອະນຸພາກພື້ນ. ຕາມນັ້ນ, ທີໜຶ່ງ ຕ້ອງຮັບປະກັນຄວາມດຸ່ນດ່ຽງລະຫວ່າງ ສາມປັດໃຈ ເສດຖະກິດ-ມະນຸດ-ສິ່ງແວດລ້ອມ ໃນການຮ່ວມມືຈີເອັມເອັດ. ໃນໄລຍະທີ່ຈະມາເຖິງ, ຈີເອັມເອັດ ຕ້ອງ: ຊຸກຍູ້ບັນດາແຜນງານ/ໂຄງການກ່ຽວກັບສິ່ງແວດລ້ອມ ແລະ ພັດທະນາມະນຸດ; ເອົາໃຈໃສ່ເຖິງການຊ່ວຍໜູນໃຫ້ບັນດາປະເທດສະມາຊິກ ຫັນໄປສູ່ຕົວແບບຈະເລີນເຕີບໂຕສີຂຽວ; ຟື້ນຟູການຮ່ວມມື ແລະ ແບ່ງປັນບົດຮຽນ ລະຫວ່າງບັນດາປະເທດ ໃນວຽກງານຄຸ້ມຄອງແຫຼ່ງນ້ຳຢູ່ຕົວເມືອງ ຊົນນະບົດ ແລະ ນ້ຳປະປາ.
ທີສອງ, ມີຄວາມຈິງໃຈແລະເຊື່ອຖືຊຶ່ງກັນແລະກັນໃນການຮ່ວມມື ລະຫວ່າງບັນດາປະເທດສະມາຊິກ ເພື່ອສ້າງນ້ຳໃຈປະຊາຄົມ ຈີເອັມເອັດ, ກໍ່ສ້າງການພົວພັນຢ່າງໝັ້ນຄົງຍາວນານ. ເພີ່ມທະວີການສົນທະນາ ຢ່າງມີເນື້ອແທ້ ລະຫວ່າງບັນດາສະມາຊິກ ຈີເອັມເອັດ ນັບທັງກ່ຽວກັບກາລະໂອກາດກໍ່ຄືສິ່ງທ້າທາຍ, ທັງຈຸດຄ້າຍຄືກັນ ກໍ່ຄືຄວາມແຕກຕ່າງກັນ.
ທີສາມ, ບັນດາປະເທດອະນຸພາກພື້ນແມ່ນ້ຳຂອງຕ້ອງຍາດແຍ່ງທ່າແຮງຂອງຄູ່ຮ່ວມພັດທະນາ ແລະ ລະດົມແຫຼ່ງພະລັງອື່ນອີກໃຫ້ແກ່ບັນດາໂຄງການຈີເອັມເອັດ.
ທີສີ່, ຄຽງຄູ່ກັບການຮ່ວມມືລະຫວ່າງບັນດາລັດຖະບານ, ທ່ານນາຍົກລັດຖະມົນຕີ ຫງວຽນເຕິນຢູງ ຫວັງວ່າຂອບເຂດວິສາຫະກິດ ແລະ ກຳລັງຊາວໜຸ່ມຈະເຂົ້າຮ່ວມໃນການຮ່ວມມື ຈີເອັມເອັດ ຢ່າງຕັ້ງໜ້າ.
ສຳເລັດກອງປະຊຸມ, ບັນດາການນຳ ຈີເອັມເອັດ ໄດ້ເປັນເອກະພາບກັນ: ປະຕິບັດຂອບການລົງທຶນອະນຸພາກພື້ນ (RIF) ໄລຍະ 2014 – 2018; ຕິດແໜ້ນການຮ່ວມມື ຈີເອັມເອັດ ກັບແຜນຍຸດທະສາດການພັດທະນາ ຂອງແຕ່ລະປະເທດ; ປະຕິບັດແຜນຍຸດທະສາດ ແລະ ແຜນງານ ກ່ຽວກັບບັນດາແລວທາງເສດຖະກິດ ຈີເອັມເອັດ; ກໍ່ສ້າງແຜນງານສັງລວມ ກ່ຽວກັບສ້າງຄວາມສະດວກໃຫ້ແກ່ການຄົມມະນາຄົມ ແລະ ການຄ້າ; ຊຸກຍູ້ການພັດທະນາຂອງວິສາຫະກິດ, ພິເສດແມ່ນວິສາຫະກິດຂະໜາດກາງ ແລະ ຂະໜາດນ້ອຍ; ເພີ່ມທະວີການຮ່ວມມືໃນຂົງເຂດສິ່ງແວດລ້ອມ, ພິເສດແມ່ນໃນການຮັບມືກັບການປ່ຽນແປງດິນຟ້າອາກາດ ໄພທຳມະຊາດ, ອະນຸລັກຮັກສາ ແລະ ພັດທະນາຢ່າງມີປະສິດທິຜົນ ບັນດາແຫຼ່ງຊັບພະຍາກອນທຳມະຊາດໃນອະນຸພາກພື້ນ.
ບັນດາການນຳ ຈີເອັມເອັດ ກໍ່ໄດ້ແລກປ່ຽນກ່ຽວກັບຄວາມສາມາດການຮ່ວມມືລະຫວ່າງ ຈີເອັມເອັດ ກັບຄວາມຄິດລິເລີ່ມອະນຸພາກພື້ນອື່ນ ແລະ ການລະດົນແຫຼ່ງພະລັງ ໃຫ້ແກ່ບັນດາໂຄງການ ໃນຂອບການລົງທຶນອະນຸພາກພື້ນ (RIF).
ກອງປະຊຸມໄດ້ຮັບຮອງເອົາບົດຖະແຫຼງການຮ່ວມ ທີ່ມີ 30 ຂໍ້ ແລະ ປະກາດເປີດເຜີຍເອກະສານຕ່າງໆເຊັ່ນ: ແຜນການປະຕິບັດຂອບການລົງທຶນອະນຸພາກພື້ນ (RIF) ໄລຍະ 2014 – 2018; ເອກະສານກ່ຽວກັບການສ້າງຕັ້ງສູນປະສານງານໄຟຟ້າອະນຸພາກພື້ນ (RPCC); ເອກະສານກ່ຽວກັບການສ້າງຕັ້ງສະມາຄົມທາງລົດໄຟ ຈີເອັມເອັດ; ບົດລາຍງານທົບທວນຄືນຍຸດທະສາດການຄົມມະນາຄົມ ຈີເອັມເອັດ (2006-2015). ກອງປະຊຸມກໍ່ໄດ້ເປັນເອກະສັນກັນຈະຈັດກອງປະຊຸມສຸດຍອດ ຈີເອັມເອັດ ຄັ້ງທີ່ 6 ທີ່ປະເທດຫວຽດນາມ ໃນປີ 2017.
ໃນວາລະກອງປະຊຸມສຸດຍອດ ຈີເອັມເອັດ ຄັ້ງນີ້, ໃນວັນທີ 19 ທັນວາ ກໍ່ໄດ້ມີການເຄື່ອນໄຫວຂອງເວທີຕ່າງໆຄື: ເວທີປາໄສການລົງທຶນ ຈີເອັມເອັດ, ເວທີປາໄສການທຸລະກິດ ຈີເອັມເອັດ, ເວທີຊາວໜຸ່ມ, ກອງປະຊຸມບັນດາຄູ່ຮ່ວມພັດທະນາທີ່ມີການເຂົ້າຮ່ວມຂອງຜູ້ແທນບັນດາວິສາຫະກິດ ບັນດານັກລົງທຶນ ເຈົ້າໜ້າທີ່ອາວຸໂສ ຈີເອັມເອັດ ຜູ້ແທນຊາວໜຸ່ມບັນດາປະເທດ ຈີເອັມເອັດ ແລະ ທະນາຄານພັດທະນາອາຊີ.
ພົບປະຫາລືກັບນາຍົກລັດຖະມົນຕີແຫ່ງລາຊະອານາຈັກໄທ
ໃນຕອນເຊົ້າວັນທີ 20 ທັນວາ, ທ່ານນາຍົກລັດຖະມົນຕີ ຫງວຽນເຕິນຢູງ ໄດ້ພົບປະຫາລືສອງຝ່າຍກັບທ່ານ ປຣະຍຸດ ຈັນໂອຊາ ນາຍົກລັດຖະມົນຕີແຫ່ງລາຊະອານາຈັກໄທ.
ໃນການພົບປະຫາລື, ທ່ານນາຍົກລັດຖະມົນຕີທັງສອງ ໄດ້ສະແດງຄວາມຮູ້ສຶກພຶງພໍໃຈກ່ຽວກັບການພັດທະນາຂອງສາຍພົວພັນມິດຕະພາບແບບປະເທດບ້ານໃກ້ເຮືອນຄຽງ ແລະ ຄູ່ຮ່ວມຍຸດທະສາດຫວຽດນາມ - ໄທ; ເປັນເອກະພາບກັນຈະປະສານສົບທົບຊີ້ນຳປະຕິບັດ ບັນດາຂໍ້ຕົກລົງທີ່ບັນລຸໄດ້ ໃນການຢ້ຽມຢາມຢ່າງເປັນທາງການຫວຽດນາມ ຂອງທ່ານນາຍົກລັດຖະມົນຕີ ປຣະຍຸດ ຈັນໂອຊາ (ໃນເດືອນພະຈິກປີ 2014), ໃນນັ້ນ, ມີການຈັດຕັ້ງກອງປະຊຸມຄະນະລັດຖະມົນຕີຮ່ວມ ຄັ້ງທີ 3 ແລະ ຊຸກຍູ້ການພົວພັນຮ່ວມມືສອງຝ່າຍໃນທຸກຂົງເຂດ.
ຕອນເຊົ້າໃນວັນດຽວກັນ, ທ່ານນາຍົກລັດຖະມົນຕີ ຫງວຽນເຕິນຢູງ ໄດ້ຮ່ວມພິທີເປີດຕົວສາຍການບິນ ໄທຫວຽດເຈັທ, ຕ້ອນຮັບທ່ານປະທານສະມາຄົມມິດຕະພາບໄທ - ຫວຽດນາມ ປຣະຈວບ ໄຊຍະສານ, ທ່ານ ວິໂກຣມ ກຣະມະດິດ ປະທານສະພາບໍລິຫານກຸ່ມບໍລິສັດອາມາຕາ (AMATA), ຕ້ອນຮັບທ່ານ ປີຢາສະຫວັສຕິ ອຳຣານັນ ປະທານບໍລິສັດ ປຕທ. ຈຳກັດ (ມະຫານຊົນ) (PTT PUBLIC COMPANY LIMITED), ຕ້ອນຮັບການນຳບໍລິສັດກຸ່ມເຊັນທຣັນ ຈຳກັດ (CENTRAL GROUP) ແລະ ຢ້ຽມຢາມພະນັກງານສະຖານທູດຫວຽດນາມທີ່ປະເທດໄທ./.
ສັງລວມໂດຍ: ຫງວຽນດຶກ